CELEX: 32011R0112
Language: bg
Date: 2011-02-07 00:00:00
Title: Регламент (ЕС) № 112/2011 на Комисията от 7 февруари 2011 година относно класирането на някои стоки в Комбинираната номенклатура

9.2.2011   
            
            
               BG
            
            
               Официален вестник на Европейския съюз
            
            
               L 34/35
            
         РЕГЛАМЕНТ (ЕС) № 112/2011 НА КОМИСИЯТА
   от 7 февруари 2011 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общи правила за тълкуване на Комбинираната номенклатура. Тези правила се прилагат също така към всяка друга номенклатура, която изцяло или частично се основава на нея, или която добавя допълнителни подраздели към нея и която е създадена със специфични разпоредби на Съюза с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
            
         
               (4)
            
            
               Уместно е да се предвиди, че обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която обаче не е в съответствие с настоящия регламент, може да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата, поместена в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 7 февруари 2011 година.
      
         
            За Комисията, от името на председателя,
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987, стр. 1.
   
      (2)  ОВ L 302, 19.10.1992, стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Модул с приблизителни размери 8,5 × 30 × 23 cm, предназначен за следене на газовете от дишането и газовете за упояване на пациент, подложен на медицинско лечение (т.нар. „газоанализаторен модул“).
                  Работи само в комбинация със и под контрола на система за наблюдение на пациент.
                  Модулът анализира газовете от дишането на пациента чрез спектроскопия, с цел установяване на съдържанието например на въглероден двуокис, двуазотен окис, халотан или изофлуран в тях.
                  Системата за наблюдение на пациент обработва данните, получавани от модула, и ги сравнява с предварително зададени параметри. Резултатите се извеждат на монитора. Когато няма съответствие с тези параметри, се задейства аларма.
               
               
                  9018 19 10
               
               
                  Класирането се определя от разпоредбите на общи правила 1 и 6 за тълкуването на Комбинираната номенклатура, забележка 2, буква б) към глава 90 и от текста на кодове по КН 9018, 9018 19 и 9018 19 10.
                  Модулът не се разглежда като окомплектован измервателен уред или апарат за физически или химически анализ от позиция 9027, тъй като контролните му функции и извеждането на съответните резултати се извършва от системата за наблюдение на пациента. Следователно, класиране в позиция 9027 се изключва.
                  Модулът не може да се счита за апарат с ултравиолетови или инфрачервени лъчи с код по КН 9018 20 00. Следователно, класиране в код по КН 9018 20 00 се изключва. Тъй като модулът не се използва за осигуряване на анестезия, той не може да се счита за анестезиологичен апарат или уред с код по КН 9018 90 60. Следователно, класиране в код по КН 9018 90 60 се изключва.
                  Тъй като модулът е подходящ за използване само с електродиагностичен апарат за едновременно следене на два или повече параметъра, прилагайки забележка 2, буква б) към глава 90 той следва да бъде класиран в код по КН 9018 19 00.